b'\n_START_ARTICLE_\nBernhard Borge\n_START_PARAGRAPH_\nBernhard Borge er pseudonymet forfatteren Andr\xc3\xa9 Bjerke brukte i de fleste av sine kriminalromaner og -novellesamlinger. Pseudonymet er ogs\xc3\xa5 brukt p\xc3\xa5 samarbeidsprosjekter, som D\xc3\xb8de menn g\xc3\xa5r i land (skrevet sammen med Bj\xc3\xb8rn Carling) og Onkel Oscar-b\xc3\xb8kene (skrevet sammen med Harald Tusberg). _NEWLINE_Bernhard Borge er dessuten navnet p\xc3\xa5 jeg-fortelleren i de tidlige romanene. Romanpersonen Bernhard Borge er kriminalforfatter, og presenterer seg som forfatteren av de \xc2\xaburkoselige\xc2\xbb Theodor Todd-fortellingene. I virkeligheten var Theodor Todd hovedperson i Andr\xc3\xa9 Bjerkes f\xc3\xb8rste fors\xc3\xb8k som krimforfatter. En fortelling ble trykt i f\xc3\xb8rste nummer av Rivertonklubbens magasin Alibi.'